google/wiki40b huggingface dataset:
Tinningbein

Bygning

Tinningbeinet er et komplisert bein med flere distinkte deler. Det kan hovedsakelig deles i to deler, en øvre flat eller svakt konkav del kalt pars squamosa og dekker tinningen og delvis ligger over issebeinet, og en mer ugjevt formet del kalt pars petrosa som delvis stikker inn i hjernekassen og skiller midtre skallegrop der tinninglappene ligger (på hver side) fra bakre skallegrop, der lillehjernen ligger. De to delene er egentlig to knokler med forskjellig opphav: pars squamosa er en del av skalletaket, mens pars petrosa er en del av innerkraniet.
Menneskerettighetsprisen for Nordjæren-regionen

Menneskerettighetsprisen for Nordjæren-regionen ble innstiftet av Sola kommune og SR-bank i 1998. Prisen deles ut hvert år i Sola Ruinkirke av ordfører eller varaordfører i Sola kommune, vanligvis på FN-dagen den 24. oktober.
Prisen består av en bordskulptur av Erling Skjalgssonmonumentet «Verna og Pilhær» av Elisabeth Jarstø, et diplom og 25.000 kroner. Den deles primært ut til en institusjon, organisasjon eller enkeltperson med tilknytning til Nordjærenregionen. Mottakeren må ha gjort en fortjenestefull innsats for å fremme arbeidet med og kunnskapen om menneskerettighetene.
Tanjiacai

Tanjiacai (kinesisk: 谭家菜, «Familien Tans kjøkken») er en samlebetegnelse for retter i det kinesiske kjøkken knyttet til en ledende embedsmannsslekt i Beijing.
Yaaxkumukia

Utseende

En middelsstor, bredt oval, skinnende metallisk grønn skarabide. Kroppen er bredest bak midten, pronotum er jevnt tilsmalnet forover.

Levevis

Artene er knyttet til middels høytliggende tåkeskoger.

Utbredelse

Artene er kjent fra det sørlige Mexico (Chiapas), Guatemala og Honduras.
De fire hundre (oligarki)

De fire hundre (gresk: οἱ τετρακόσιοι, hoi tetrakósioi) var et kortlivet oligarki som hadde makten i Athen under Peloponneskrigen, fra juni til september 411 f.Kr., etter det athenske kuppet i 411 f.Kr. Oligarkiet ble initiert av Alkibiades' lovnad, sommeren 412 f.Kr., om å skaffe persisk hjelp for athenerne mot Sparta, i bytte mot at oligarkiet styrte i stedet for demokratiet. Bevegelsen var anført av et antall velstående athenere, som hadde maktposisjoner i den athenske hæren ved Samos, i samarbeid med Alkibiades. Forhandlingene med Alkibiades falt sammen, da det viste seg at han ikke klarte å levere det han lovte, men lederne av den oligarkiske bevegelsen fortsatte med sine planer, og klarte til slutt å overta kontrollen i Athen.
Etter en finansiell krise etter den athenske hærens feilslåtte Sicilianske ekspedisjon i år 413 f.Kr., begynte noen høytstående athenere – som lenge hadde mislikt det brede demokratiet i bystaten – å ønske en oligarkisk stat ledet av eliten. De mente dette styret ville gi bedre håndtering av utenlands-, finans-, og krigspolitikk.
I mai 411 f.Kr. møttes den athenske folkeforsamlingen, og forsamlingen ble presset til å velge fem menn som der igjen hadde oppgaven om å velge ut 400 menn. Disse 400 skulle herske i Athen for en liten periode, for deretter å overgi makten til en større gruppe på 5000.
Norges Skogeierforbund

Skogeierlag/skogeierområde

Skogeierlag er en sammenslutning av andelseiere i et mindre geografisk avgrenset område innenfor skogeierandelslaget, og er knyttet sammen gjennom en samarbeidsavtale. Skogeierlaget er valgkrets for andelseierne i sitt område. Ut over dette vil skogeierlagene ivareta oppgaver som faglig forum for skogeiere og som talerør i næringspolitiske saker på kommunalt nivå.
Skogeierlaget holder med jevne mellomrom skogdager og andelseiermøter der man får informasjon om lokal næringspolitikk, tømmer- og skogfaglige spørsmål, organisasjonssaker m.v.
Flere av andelslagene har gjort om lagsstrukturen til å omfatte større områder, såkalte skogeierområder.

Skogbruksleder

Skogbruksledere er ansatt i skogeierandelslagene. Skogbrukslederen er andelseiernes nærmeste kontaktperson spesielt når det gjelder organisering av salg og transport av tømmer. Skogbrukslederne kan som regel hjelpe andelseierne med å få utført alt normalt arbeid som forekommer på en skogeiendom fra planting til hogst. De kan også ta på seg full administrasjon og drift av en eiendom.
Landøydaengvikler

Utseende

En middelsstor (vingespenn 13-18 millimeter), karakteristisk farget vikler. Hodet er kledt med hvite hår, mens thorax er svart med hvite flekker på sidene. Forvingenes grunngfarge er snøhvit, med et avbrutt, lysbrunt tverrbånd i midten og vingespissen for det meste brun. Det er områder med små, svarte flekker ved roten og i vingens ytre del. Bakvingen er lyst gråbrun.

Levevis

Larvene utvikler seg på blomsterkurver av landøyda (Senecio jacobaea). Denne planten vokser særlig på beitemarker ved kysten, men også i veikanter, på ruskemark og lignende.
De voksne viklerne flyr i juni-juli.

Utbredelse

Arten er utbredt i Europa, unntatt Den iberiske halvøya og de nordligste områdene, og i det nordlige Asia. I Norge finnes den langs kysten nord til Hordaland.
Den er svært vanlig i ytre deler av Vestlandet.
Abraham Ortelius

Bakgrunn

Abraham Ortelius var eldste sønn av antikvitetshandleren Leonard Ortels . Etter farens død i 1537 flyttet han til sin fars bror Jakob van Meteren. Som ung studerte han gresk, latin og matematikk. Senere ble han bokhandler og karthandler og studerte til å bli kartograf.

Karriere

I 1547 ble han antatt som lærling i Sint-Lucasgilde  for å fargelegge kart  . Han kjøpte gamle karter, fargela dem og solgte dem deretter, noe som bidro til familiens forsørgelse.
På denne tid reiste Ortelius mye og besøkte  nåværende Nederland, Belgia, Frankrike, Italia, England, Irland og Tyskland der familien hadde slekt i Augsburg. I 1560 reiste han også rundt med Gerhard Mercator til Trier, Lorrainetrakten og Poitierstrakten. Kontakten med Mercator forsterket hans funderinger på å lage egne kart.
I 1564 publiserte Ortelius sitt første verdenskart på åtte blad  som senere også skulle pryde den første kartboken. Det eneste kjente overlevende eksemplaret forvares i dag i biblioteket i universitetet i Bern i Sveits .
Deretter tegnet han et antall spesialkart over blant annet Egypt, Spania og Asian.
Den 20. mai 1570 utgav Gilles Coppens de Diest Ortelius' kartbok Theatrum Orbis Terrarum som betraktes som verdens første trykte kartbok. Boken inneholdt den første systematiske kartsammenstillingen ut fra datidens geografiske kunnskaper. Den første utgaven omfattet 70 kart i kopperstikk på 53 blad. I bilaget «Catalogus auctorum tabularum geographicarum» nevner Ortelius også alle kartografer som har vært hans kilder, noe som gir et uvurderlig historisk materiale . Kartboken var tilegnet Filip II av Spania som i sin tur utnevnte Ortelius til Geographus regius (Kongelig geograf) og han begynte ved det kongelige hoff i 1575 .
I 1572 ble «Civitates orbis terrarum» utgitt; en kartsamling over verdens større byer, med bidrag fra Ortelius. I 1575 utgav Ortelius skriftet «Deorum, Dearumque Capita e veteribus numismatibus» som inneholder en rad bilder fra hans arkeologiske samling. I 1587 utgav Ortelius «Thesaurus geographicus», et oppslagsverk over geografiske navn .
I 1589 utgav Ortelius så «Maris Pacifici», det første trykte kart over Stillehavet.
Allerede i 1596 i samband med arbeidet med nytrykkingen av «Thesaurus geographicus» framla han en teori om kontinentaldriften.
Til tross for all den ære som ble Ortelius i samtiden, forble han ydmyk og beskjeden. «Til sitt siste var han», som F. Ratzel sier, «en god katolikk og hadde særlig mange venner blant jesuittene». Tro mot sitt motto, «Contemno et orno [mundum], mente, manu», forble Ortelius, ugift og oppriktig, fjern fra den kjekling som ofte forstyrret de lærdes sirkler. 
I 1598 døde Abraham Ortelius 71 år gammel. Han ble begravet Premonstratenserordenens kirke St. Michael i Antwerpen. «Quietis cultor sine lite, uxore, prole» står skrevet på hans gravstein. Denne epitaf ble skrevet av Justus Lipsius.
THQ Nordic

Historikk

Selskapet startet som LW Comics på 1990-tallet av Lars Wingefors. LW Comics solgte og kjøpte brukte tegneserier. I 1993 endret selskapet seg til Nordic Games og satte fokuset på salg av nye og brukte videospill via postordre. Selskapet la til nye varer i sortimentet over årene, og åpnet butikker i Finland og den skandinaviske regionen. Selskapet ble i 2000 kjøpt opp av britiske Gameplay.com for 5,96 millioner britiske pund.  Etter at dot-com boblen sprakk, kjøpe Wingefors tilbake den nordiske butikkjeden for én svensk krone. I 2008 begynte Nordic Games med både spillutvikling og -utgivelse.
Den 16. august 2011 kjøpt Nordic Games Holdning opp JoWood Entertainment og The Adventure Company. I april 2013 gikk det amerikanske spillselskapet THQ konkurs, og som en del av avviklingen kjøpte Nordic Games flere av THQs merkevarer, deriblant Darksiders, Red Faction og MX vs. ATV. Alle finansielle komplikasjoner til tross ble Darksiders 3 annonsert i 2017, utviklet av Gunfire Games og publisert av THQ Nordic. Majoriteten av utviklerne kommer fra det nedlagte studioet Vigil Games som jobbet med de tidligere installasjonene av Darksiders.
I 2013 kjøpte Nordic Games den nordiske avdelingen til spillbutikkjeden Game. I april 2015 bestemte selskapet seg for å legge ned alle Game-butikker. Kjeden ble begjært konkurs i juni 2015.
Fylkesvei 1276

Fylkesvei 1276 går mellom Torshov og Solheim i Trøgstad kommune. Veien er 2,2 km lang.
Frem til 2019 hadde veien betegnelsen Fylkesvei 761.
Alacia valdiviae

Utbredelse

Arten finnes i Middelhavet, Atlanterhavet og Stillehavet
Storfjordens venner

Storfjordens venner eller Storfjordens Venner er en forening som arbeider med å verne og vedlikeholde fjord- og fjellgårder langs Storfjorden (Sunnmøre). Foreningen innledet arbeidet med et møte i Geiranger 12. juni 1975 på initiativ av hotelldirektør Karl Mjelva, formelt konstituert juni 1976. Foreningens arbeid har vært støttet økonomisk av blant annet Norsk Kulturfond, Norsk kulturråd, Riksantikvaren, Landbruksselskapet, russen på Stranda og redaktør Magne Flem. En vesentlig del av arbeidet blir utført på dugnad. I 1989 ble foreningen stor grunneier da Olav Skottet, Ole Andreas Skottet og Jenny Gjære donerte gården Ytste Skotet med 3000 dekar. Ytste Skotet forvaltes sammen med Sunnmøre Museum. Foreningen har mottatt flere utmerkelser, blant annet Møre og Romsdals fylkeskulturpris, Sparebanken Møres ærespris og Landbrukets Miljøpris. Sakarias Ansok ble utnevnt til første æresmedlem i foreningen.
Vedlikholds- og restaureringsprosjekt i regi av foreningen omfatter omkring 15 gårder blant annet Skageflå, Syltevik, Blomberg, Me-Åkneset, Stordalsholmen og Jakobsaga i Reindalen (Tafjord). Arbeidet med de gamle bygningene på Blomberg ble gjort i samarbeid med Riksantikvaren.
I 2016 ble foreningen tildelt EUs kulturminnepris, Europa Nostra Awards 2016, i klassen «Spesiell innsats».
Rudraksha

Rudraksha (Sanskrit: rudrākṣa = Shivas øye) er frøkapsler av  ulike arter Elaeocarpus trær som i tusenvis av år har vært brukt i religiøs sammenheng innen hinduismen og andre sørasiatiske religioner. 
Rudrakshaer har ulike antall furer i overflaten som deler dem opp. Rudrakshaer med fem deler anses som de beste, og de fem delene symboliserer da de fem ansiktene til Shiva.
Frøkapslene brukes til bønnekjeder (mala) som skal inneholde 108 kapsler. Man teller kapslene med fingrene mens man framsier ulike mantraer. 
Rudrakshaer  kan også brukes enkeltvis, og mange  sadhuer bærer en stor rudraksha i en snor rundt halsen som symbol på   tilhørigheten til sin akhara (orden).
Åndalsnes Avis

Åndalsnes Avis AS, er ei avis som utgis på Åndalsnes i Møre og Romsdal. Avisa er lokalavis for Rauma og ble grunnlagt i 1926. Den første redaktøren var John Ludvig Larsen (født i 1873). Avisen skiftet navn til Nye Åndalsnes Avis AS  1. september 1983, og til Åndalsnes Avis AS i 2006. Avisens hovedkontor ligger i Romsdalsvegen i sentrum av Åndalsnes.
Åndalsnes Avisa kommer ut tre dager i uka, tirsdag, torsdag og lørdag. Den er eid av Romsdals Budstikke AS som igjen er en del av Polaris Media. Omsetning i 2014 var 13,5 millioner kr. Ansvarlig redaktør er Per-Kristian Bratteng.
Overnaturlige vesener

Overnaturlige vesener er en samlebetegnelse for skapninger som ikke er dyr eller mennesker fra den kjente naturen, men har spesielle egenskaper som er overnaturlige, det vil si bryter med vanlige naturlover, og som forekommer i fortellinger og forestillinger innen religion, mytologi og folketro. Begrepet brukes særlig om dyre- og menneskeliknende vesener i myter, legender og sagn, for eksempel guddommer, ånder, demoner, fabeldyr, vetter og spøkelser, men kan også betegne oppdiktede fantasiskikkelser fra eventyr, litteratur, film og populærkultur. Overnaturlige vesener kan være metafysiske og usynlige eller konkrete og personlige. Flere kan også skifte form eller skikkelse. Slike vesener kan dessuten tilhøre generelle typer eller kategorier, eller være enkeltindivider med egennavn.
Overnaturlige vesener brukes og avbildes i en mengde allegorier, emblemer, faner, flagg, merker, segl, våpenskjold og lignende, f.eks. drage, engel, enhjørning, fugl føniks, griff og havfrue. Dessuten gjøres mange naturlige vesener til overnaturlige ved å gi disse tilleggsfigurer som løve som holder øks, løve med to hoder, pelikan som hakker seg selv til blods og   ørn med skriftbånd i nebbet.
Aleksandr Golovin (fotballspiller)

Landslaget

7. juni 2015 spilte han sin første landskamp for Russland mot Hviterussland. Han scorte også sitt første landslagsmål i denne kampen.
Han ble tatt ut i Russlands EM-tropp til EM i Frankrike 2016.
Han ble tatt ut i Russlands tropp til FIFA Confederations Cup 2017 i Russland.
Han ble tatt ut i Russlands tropp til VM i fotball 2018 i Russland.
Luogang

Luogang (kinesisk: 萝岗区; pinyin: Luógāng Qū) er et bydistrikt i Guangzhou i provinsen Guangdong. Det har et areal på 389,06 km² og om lag 141 200 innbyggere (2005).
Salme 88

Salme 88 er en salme i Salmenes bok i Bibelen. Det regnes å være en individuell klagesalme, men den skiller seg ut fra de andre på ett punkt. Det finnes ikke noe vendepunkt i slutten av teksten fra klage til lovsang som i alle de andre salmene i denne sjangeren. Salmen fremstiller salmistens situasjon som fullstendig håpløs, uten lyspunkt verken i fortid eller fremtid. Salmen virker følgelig i tone og innhold mer som en gjennomgripende klage over hele livssituasjonen enn som en bønn om hjelp. Salmen regnes som en av de dystreste tekster i Salmenes bok, og i Bibelen generelt.

Den irrasjonelle tyranniske gud

I Salme 88 presenterer salmisten seg som et offer for Jahves irrasjonelle og tilfeldige vrede. Salmisten beskylder guden, ikke bare for å ødelegge sitt salmistens eget liv, men også for å ødelegge for sin egen sak. Dersom guden dreper salmisten i sitt sinne (vers 8, 17-18), blir det ikke flere lovsanger (vers 11-13). Det har vært vanlig å hevde i forskningen at Salme 88 er en av de tekstene hvor gud straffer syndere. Men det finnes ingen tegn i salmen på noen skyld. I teksten fremstår guden som en hersker som lar sin vrede ramme vilkårlig, og salmisten er et uskyldig offer i dette.

Døden som den endelige slutt

Passasjen vers 11-13 gir en samling retoriske spørsmål som blir lagt frem for å underbygge at guden handler irrasjonelt og mot sine egne interesser - ved å drepe salmisten i sin vrede (vers 8). I alt gis det seks retoriske spørsmål hvor alle omhandler det samme, nemlig at de døde ikke gjør noe som kan glede guden. I bildet av dødsriket heter det at - guden ikke gjør under, de døde priser ikke gud, det fortelles ikke om gudens godhet, hans trofasthet, hans undre eller gudens rettferdighet. Døden er glemselens land. Alt, både salmistens og gudens virkeområde, virker å finnes i det dennesidige. Dette står i motsetning til teksten i Salme 73:24 Hvor det heter: «24 Du leder meg med ditt råd, og siden tar du meg opp i herlighet.» Det finnes få tekster i Det gamle testamente som diskuterer hva som skjer etter livet, Salme 73 og 88 er unntak, og de gir forskjellige svar.
Balto og Ulveflokken

Balto og Ulveflokken (originaltittel: Balto II: Wolf Quest) er en amerikansk direkte-til-video-animasjonsfilm fra 2002, som handler om hunden Balto. Den er en oppfølger til Balto fra 1995. I 2004 ble det laget en tredje film i serien, ved navn Balto 3 – Forandringens vinger.

Handling

Balto, som er halvt ulv, halvt husky, får valper med den vakre, renrasede huskyen, Jenna. Alle valpene ser ut som hunder, unntatt Aleu (uttales Alu), som ser ut som en ulv. Da valpene skal gis bort, er Aleu den eneste som ikke får et hjem, og vokser opp med foreldrene. En dag finner hun ut hvordan mennesker ser på henne: som en ulv. Hun blir rasende og reiser ut i verden, for å finne ut hvem hun virkelig er. Men farer og mystiske gåter lurer rundt alle svinger.
Yuhagen

Yuhagen (tradisjonell kinesisk: 豫園, forenklet kinesisk: 豫园, pinyin: Yùyuán), ofte omtalt som Yuyuanhagen (selv om -yuan betyr -hage) ligger sentralt i gamlebyen i Shanghai i Folkerepublikken Kina. Den har nasjonalt og internasjonalt ry.
Denne klassiske kinesiske hage regnes som den vakreste og mest kjente hageparken i området, og har en rekke innsjøer, vakre bygninger og paviljonger. Parken ble anklagt så tidlig som 1559 som en privat hage, av den ledende mandarinen Pan Yunduan. Den grodde igjen og forfalt frem til 1760 da den ble kjøpt av andre. I 1842, under første opiumskrig mot Storbritannia, ble hagen okkupert av britene. I 1942 ble den sterkt beskadiget av japanske tropper. Shanghais regjering reparerte skadene og åpnete parken for almenheten i 1961. I 1982 ble parken nasjonalt monument, ved at den ble oppført på listen over kulturminner i Folkerepublikken Kina. Den er blitt til en av Shanghais største severdigheter.
Radiostyrt fly

Et radiostyrt fly er et modellfly eller en modell av et helikopter eller annen luftfarkost som manøvreres med fjernkontroll.

Historikk

På det sene 1800-tallet handlet det om vätefyllda modelluftskip.
Telefonråd

Telefonråd er et elektronisk oppslagsverk for beslutningsstøtte spesielt utviklet for sykepleiere og helsesekretærer ved legevakter og legekontorer. Oppslagsverket redegjør for håndtering av den første kontakten i luka eller på telefon med pasienten. Målet er at publikum skal få de samme typer råd for samme typer plager uavhengig av hvem de møter på telefon eller luke.
Telefonråd består av to oppslagsverk som tidligere er gitt ut hver for seg: Norsk indeks for medisinsk nødhjelp som dekker tidskritiske henvendelser, og «Medarbeiderråd for legevakter og allmennlegekontorer» som dekker rådgivning ved generelle allmennmedisinske problemstillinger.
Telefonråd er fritt tilgjengelig gjennom Helsebiblioteket sine nettsider.
Telefonråd ble sist oppdatert i 2011 og har med de siste endringene fra Norsk index for medisinsk nødhjelp. Det faglige innholdet er sjekket mot anerkjente kilder, særlig Norsk Elektronisk Legehåndbok, Legevakthåndboken og Best Practice.
Fra og med februar 2012 ble det redaksjonelle ansvaret for Telefonråd flyttet fra Nasjonalt kunnskapssenter for helsetjenesten til Nasjonalt kompetansesenter for legevaktmedisin.
Metazycera

Utseende

Middelsstore, avlange, som oftest noe kileformete og flate, blanke bladbiller, gjerne svarte med gule eller oransje tegninger. Oveersiden er tett og grovt punktert, punktene gjerne noe kantete. Hodet er nokså lite, antennene kraftige, holdes gjerne samlet og framoverrettet. Hodet er temmelig lite, pronotum gjerne trapesformet. Antennene består av 11 ledd. Dekkvingene er oftest nokså firkantede, beina temmelig korte. Dekkvingene har 10 punktstriper, og fire svakt opphøyde ribber.

Levevis

Både larver og voksne lever på planter og eter fra dem. Disse artene holder seg gjerne til én eller noen få vertsarter, larvene minerer i bladene til de samme plantene som de voksne gnager på. Artene lever på planteslekten Cecropia.

Utbredelse

Slekten er utbredt fra Colombia i nord til Uruguay i sør.
Synspunkt (buddhisme)

Et synspunkt eller en stillingstagen (pali: diṭṭhi; sanskrit: dṛṣṭi) er en sentral ide i buddhismen. I buddhistisk filosofi er et synspunkt ikke en enkel, abstrakt samling av ulike teorier, men en ladet tolkning av en erfaring som er intenst formet og som påvirker tanker, følelser og handling. Å ha den korrekte mentale holdning overfor synspunkter er derfor betraktet som en integrert del av den buddhistiske veien.
Hågahaugen

Hågahaugen, også kalt for Bjørns haug, er en svensk gravhaug fra bronsealderen som ligger Hågadalen vest for Uppsala.

Beskrivelse

Gravhaugen er ca. 7 meter høy og 45 meter i diameter og ble anlagt omkring 1000 f.Kr.. Den historisk ubekreftede kong Bjørn på Håga kan på 800-tallet e.Kr. ha hatt sin maktposisjon i nærheten av haugen og kan dermed både fått og gitt navn til haugen.
På det tidspunkt da haugen ble anlagt var stedet en utskytende odde i en vik som strakte seg nordover om nåværende Uppsala. Lengre nede langs den daværende stranden fantes en fornalderfestning som kalles for Predikstolen, og lengre opp langs stranden finnes det ytterligere gravplasser og foralderfestninger, men ingenting som kan måle seg med den monumentale Hågahaugen. Kun mindre utgravninger har vært gjort i bronsealderens bosetningsområde som inneholder flere husanlegg i stein.

Utgravningen

Gravhaugen ble gravd ut i 1902–1903 av Oscar Almgren og undersøkt med deltagelse av blant annet den kommende kong Gustaf VI Adolf. Haugen ble konstruert av gresstorv som ble lagt på toppen av en slags varde som ble bygget på over et kammer av trestokker som inneholdt en hul kiste av eik. Denne oppbevarte restene av en kort mann. I løpet av gravleggingen hadde det sannsynligvis blitt utført menneskeofring, noe som man antar ut ifra menneskelig beinrester hvor beinmargen var blitt fjernet.
Kisten inneholdt også rik, ubrent bronseobjekter som et bronsealdersverd, en barberhøvel, to brystnåler, et antall av tykke, forgylte knapper, to knipetenger og ulike andre objekter av bronse. De kan alle komme fra det samme verkstedet på Sjælland i nåværende Danmark.
SBTRKT (album)

Mottagelse

SBTRKT vant DJ Magazine sin pris for årets album, og havnet på 49.-plass på NME sin liste over de beste albumene i 2011. På Metacritic har albumet en gjennomsnittlig poengsum på 76%, basert på 21 anmeldelser) som betyr at anmeldelsene er generelt sett positive.
Yank, the Army Weekly

Yank, the Army Weekly var et amerikansk magasin som ble utgitt ukentlig av Amerikas forente staters forsvar under andre verdenskrig.

Historie

Yank, the Army Weekly ble startet i mai 1942 av major Hartzell Spence, som også fungerte som magasinets redaktør. Innholdet ble skrevet utelukkende av soldater, og magasinet var tilgjengelig for soldater i Amerikas forente staters forsvar i utlandet. Magasinet ble redigert i New York, før det ble sendt til trykking utenlands, der lokale redaktører kunne legge til relevante saker. Det ble utgitt over hele verden, med totalt 21 utgivelser i 17 land.
Magasinet var det mest leste i Amerikas forente staters forsvars historie, med et opplag på mer enn 2,6 millioner. Hver utgave kostet fra fem til ti cent fordi man mente at dersom soldatene betalte, ville de sette større pris på magasinet.
Tegnere som Robert Greenhalgh og Howard Brodie jobbet i magasinet, som også inkluderte G.I. Joe-tegneserier av David Breger og Sad Sack-tegneserier av sersjant George Baker. Kunstneren og forfatteren Jack Coggins jobbet i magasinet i over to år, først i New York, og deretter i London, og han både skrev og illustrerte artikler i mer enn 24 utgaver.
Magasinet inkluderte også pinupbilder av vakre kvinner for å få opp soldatenes moral. Kjente kvinner som Lauren Bacall, Lucille Ball, Anne Baxter, Ingrid Bergman, Jeanne Crain, Ava Gardner, Betty Grable, Susan Hayward, Rita Hayworth, Hedy Lamarr, Carole Landis, Donna Reed, Jane Russell, Gene Tierney, Lana Turner og Esther Williams lot seg avbilde.
Den siste utgaven av magasiet ble publisert i desember 1945. Scott Corbett var den siste redaktøren.